Document ID: 32001R1638

Uredba Komisije (ES) št. 1638/2001
z dne 24. julija 2001
o spremembi Uredbe Sveta (ES) št. 2597/95 o predložitvi statistike o nominalnem ulovu držav članic, ki lovijo na določenih območjih izven Severnega Atlantika
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 2597/95 z dne 23. oktobra 1995 o predložitvi statistike o nominalnem ulovu držav članic, ki lovijo na določenih območjih izven Severnega Atlantika [1], zlasti členov 2(5) in 4,
ob upoštevanju naslednjega:
(1) Leta 1994 so na devetem zasedanju konference članic Konvencije o mednarodni trgovini z ogroženimi prosto živečimi živalskimi in rastlinskimi vrstami (CITES) zahtevali, da spremljanje ulova in podatkov o trgovini z morskimi psi in skati (Elasmobranchii) prevzame Organizacija Združenih narodov za prehrano in kmetijstvo (FAO) in regionalne ribiške agencije.
(2) FAO je v sodelovanju z ustreznimi regionalnimi ribiškimi agencijami sestavil seznam vrst morskih psov in skatov, za katere je treba zbrati statistične podatke o ulovu na vprašalnikih sistema Statlant.
(3) Člen 4 Uredbe (ES) št. 2597/95 določa, da lahko države članice s predhodno odobritvijo Eurostata predložijo podatke v drugačni obliki ali na drugačnem mediju od predpisanih v Prilogi V k uredbi.
(4) Več držav članic je zahtevalo predložitev podatkov v drugačni obliki ali na drugačnem mediju od predpisanih v Prilogi V k Uredbi (ES) št. 2597/95 (enakovredno zgoraj omenjenim vprašalnikom Statlant).
(5) Ukrepi, predvideni v tej uredbi so v skladu z mnenjem Stalnega odbora za kmetijsko statistiko, ustanovljenim s Sklepom Sveta 72/279/EGS [2] -
SPREJELA NASLEDNJO UREDBO:
Člen 1
Priloga 4 k Uredbi (ES) št. 2597/95 se nadomesti s Prilogo I k tej uredbi.
Člen 2
Države članice lahko predložijo podatke v obliki, določeni v Prilogi II k tej uredbi.
Člen 3
Ta uredba začne veljati 20. dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 24. julija 2001

Labels: 20
18
6